Diari Oficial de la Generalitat Valenciana


Sumari del DOGV 3022, del 26-06-1997 (1997/905104)

Ajuntament d'Albaida. Convocatòria d'una plaça d'administratiu/iva de secretaria.
---------------------------------------------------------------------------------

### Dades del document

Número de DOGV
:   3022

Data del DOGV
:   26-06-1997

Secció del DOGV
:   I. DISPOSICIONS GENERALS

Número del document
:   1997/905104


Data del document
:   25-04-1997

Organisme emissor


Tipus de document
:   Convocatòria

Descriptors 

:   * Albaida
    * professió administrativa
    * concurs administratiu

Edicte de l'Ajuntament d'Albaida sobre l'aprovació de la convocatòria i bases que regularan el concurs oposició per a la provisió, pel sistema de la promoció interna, de la plaça que s'assenyala a continuació.  
El Ple de l'Ajuntament d'Albaida, en la sessió extraordinària que es va efectuar el dia 23 d'abril de 1997, va prendre entre d'altres, l'acord d'aprovació de la convocatòria i bases que regularan el concurs oposició, pel sistema de la promoció interna, per a la provisió de la plaça vacant en la plantilla de funcionaris, pertanyent a la subescala administrativa, escala d'administració general, la part resolutiva del qual es transcriu tot seguit, així com les bases aprovades:  
Primer  
Aprovar les bases reguladores de les proves selectives per a la provisió, pel sistema de la promoció interna, de la plaça vacant en la plantilla de funcionaris de l'Ajuntament d'Albaida, subescala administrativa, escala d'administració general, denominació administratiu de secretaria, corresponent a l'oferta d'ocupació pública de 1997, que com a annex I i annex II es transcriuen, i donar aprovació a la convocatòria de les proves.  
Segon  
Exposar públicament aquestes bases mitjançant la publicació del seu text íntegre en el Butlletí Oficial de la Província i en el Diari Oficial de la Generalitat Valenciana, i així mateix, l'extracte de la convocatòria en el Boletín Oficial del Estado, als efectes que s'indiquen en la base cinquena.  
ANNEX I  
Bases reguladores de la convocatòria del concurs oposició per a la provisió, en propietat, mitjançant el procediment de la promoció interna, d'una plaça de la subescala administrativa (administratiu de secretaria), pertanyent a l'escala d'administració general, grup C, vacant en la plantilla de funcionaris de carrera de l'Ajuntament d'Albaida.  
Primera. Objecte  
L'objecte d'aquesta convocatòria és la provisió, en propietat, d'un plaça de la subescala administrativa (adscrita al Departament de Secretaria) vacant en la plantilla de l'Ajuntament d'Albaida.  
Aquesta plaça està classificada en l'escala d'administració general, subescala administrativa, grup C, dotada amb el sou corresponent als funcionaris d'aquest grup, pagues extraordinàries, triennis i altres emoluments que corresponguen a la dita subescala, d'acord amb la legislació vigent.  
Segona. Procediment selectiu  
La plaça convocada es cobrirà mitjançant concurs oposició i pel torn de promoció interna, entre auxiliars administratius d'administració general pertanyents a la plantilla de funcionaris d'aquesta corporació, de conformitat amb el que disposa la disposició addicional vintidosena de la Llei 30/1984, de 2 d'agost, de Mesures per a la Reforma de la Funció Pública, segons la redacció introduïda per l'article 61, de la Llei 42/1994, de 30 de desembre, de Mesures Fiscals, Administratives i d'Ordre Social.  
Tercera. Legislació aplicable  
El procés selectiu s'ajustarà al que disposen aquestes bases, i en tot allò que aquestes no disposen, per la Llei 30/1984, de 2 d'agost, de Mesures per a la Reforma de la Funció Pública, per la Llei 7/1985, de 2 d'abril, Reguladora de les Bases del Règim Local, pel Reial Decret Legislatiu 781/1986, de 18 d'abril, TRRL, pel Decret Legislatiu de 24 d'octubre de 1995, del Consell de la Generalitat Valenciana, i la seua modificació aprovada per la Llei 8/1995, de 29 de desembre, de la Generalitat Valenciana, pel Decret 69/1986, de 2 de juny, del Consell de la Generalitat Valenciana, pel Reial Decret 896/1991, de 7 de juny, pel Reial Decret 364/1995, de 10 de març, i per la resta de disposicions legals i reglamentàries aplicables.  
Quarta. Requisits dels aspirants  
Per a poder prendre part en el procés selectiu, caldrà acreditar una antiguitat d'almenys dos anys en la subescala d'auxiliars administratius d'administració general com a funcionaris de carrera d'aquest Ajuntament i estar en servei actiu. Així mateix, caldrà estar en possessió del títol de Batxiller Superior o equivalent i el nivell elemental de coneixements del valencià acreditat per mitjà del certificat expedit per la Junta Qualificadora de Coneixements de Valencià o, d'acord amb el que disposa la disposició addicional vintidosena de la Llei 30/1984, de 2 d'agost, posseir una antiguitat de 10 anys en el cos i l'escala del grup D, auxiliar d'administració general, o una antiguitat de cinc anys, també com a auxiliar administratiu, i haver superat el curs específic de formació a què es refereix la mateixa disposició addicional.  
La titulació s'acreditarà mitjançant l'expedició dels títols corresponents per l'autoritat acadèmica competent.   
Tots els requisits hauran de complir-se en l'últim dia de termini de presentació de sol·licituds i mantenir-se durant tot el procés selectiu  
Cinquena. Instàncies  
Les instàncies per a sol·licitar prendre part en el concurs oposició s'hauran de dirigir a la Presidència de la corporació i presentar al Registre General, en el termini de 20 dies naturals, comptadors a patir de l'endemà de la publicació de l'extracte de la convocatòria en el Boletín Oficial del Estado.  
Les instàncies també podran presentar-se en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
L'Ajuntament facilitarà gratuïtament el model d'instància per a prendre part en les proves selectives i els aspirants hauran de pagar en la Tresoreria Municipal els drets d'examen, que es fixen en 1.000 pessetes, abans de presentar la instància i adjuntar-hi el resguard acreditatiu de l'ingrés.  
Els sol·licitants hauran de manifestar en la instància que compleixen totes i cadascuna de les condicions exigides en la base quarta, referides a la data en què acabe el termini de presentació d'aquestes, i que es comprometen a prestar el preceptiu jurament o promesa. En qualsevol moment, els interessats podran ser requerits per a efectuar les comprovacions oportunes. Així mateix, hauran d'indicar en la sol·licitud els mèrits que al·leguen i adjuntar-hi els documents acreditatius d'aquests en el moment de presentar-la; també hauran de fer constar que són funcionaris, quina plaça ocupen en l'actualitat, la titulació acadèmica que posseeixen i el nivell de coneixements de valencià.  
Sisena. Admissió d'aspirants  
Acabat el termini de presentació d'instàncies, l'Alcaldia, per resolució, aprovarà les llistes provisionals d'aspirants admesos i exclosos i, si escau, els motius de la no-admissió, que es faran públiques al tauler d'anuncis de l'Ajuntament. Contra aquesta resolució es podrà presentar una reclamació en el termini de 10 dies hàbils. Les reclamacions, si n'hi ha, seran acceptades o rebutjades en la resolució per la qual s'aprova la llista definitiva, que es farà pública mitjançant la inserció d'un edicte en el Butlletí Oficial de la Província.  
En el supòsit que no es presente cap reclamació, les llistes provisionals esdevindran automàticament definitives i açò es farà constar en la resolució de l'Alcaldia.  
En el mateix acte administratiu s'indicarà, a més, el lloc, la data i l'hora de començament de les proves selectives i, si es el cas, l'ordre d'actuació dels aspirants prèviament determinat mitjançant un sorteig; la composició del tribunal amb els membres titulars i suplents i la data de la seva constitució per a valorar els mèrits.  
Les errades de fet podran esmenar-se en qualsevol moment, d'ofici o a petició de l'interessat.  
Si en qualsevol moment del procés selectiu el tribunal coneix que algun dels aspirants no posseeix la totalitat dels requisits exigits en aquestes bases, després de l'audiència de l'interessat, es proposarà l'exclusió d'aquest a l'alcalde-president de la corporació.  
Setena. Tribunal qualificador  
El tribunal qualificador que jutjarà el procés selectiu, estarà constituït de la següent forma:  
President: el de la corporació o membre d'aquesta en qui delegue.  
Secretari: el de la corporació o funcionari en qui delegue, que actuarà, a més com a vocal.  
Vocals:  
- Un representant de la Generalitat Valenciana, designat per la Conselleria de Presidència.  
- Un tècnic o expert designat pel president de la corporació.  
- Un representant del personal funcionari de la corporació proposat per les dues organitzacions sindicals més representatives en l'Ajuntament.  
La composició del tribunal serà predominantment tècnica i els vocals hauran de posseir una titulació o especialització igual o superior a les exigides per a l'accés a la plaça convocada.  
L'Ajuntament sol·licitarà als òrgans corresponents la designació dels respectius representants, que haurà d'efectuar-se en el termini dels 20 dies hàbils següents al de la recepció de la sol·licitud.  
El tribunal no podrà constituir-se ni actuar sense l'assistència, almenys, de la meitat més un dels membres, titulars o suplents, indistintament. Si, una vegada constituït el tribunal i iniciada la sessió s'absenta el president, aquest designarà, d'entre els vocals que hi haja, qui el substituïsca durant la seua absència.  
Hauran d'abstenir-se de formar part dels òrgans de selecció de personal:  
- Els qui en els cinc anys anteriors a la publicació de la convocatòria hagen realitzat tasques de preparació d'aspirants a proves selectives d'accés a l'administració pública.  
- Els qui es troben sotmesos a algun dels supòsits a què es refereix l'article 28.2 de la Llei 30/1992, de 26 de novembre.  
Així mateix, els aspirants podran recusar els membres del tribunal en la forma que estableix l'article 21 de l'esmentada llei.  
El tribunal que actue en aquestes proves tindrà la categoria establida en el Reial Decret 236/1988, de 4 de març.  
Vuitena. Començament i desenvolupament de les proves selectives  
La data, l'hora i el lloc del començament de les proves selectives s'anunciarà en la forma assenyalada en la base sisena.  
Una vegada començades les proves, no serà obligatòria la publicació dels successius anuncis de la resta d'exercicis i incidències en el Butlletí Oficial de la Província. El tribunal haurà de fer públics aquests anuncis al local on hagen acabat les anteriors proves i al tauler d'anuncis de l'Ajuntament.  
Els opositors seran convocats en crida única, excepte els casos de força major degudament justificats i considerats lliurement pel tribunal. La no-presentació d'un aspirant, en el moment de ser cridat a qualsevol dels exercicis obligatoris determinarà automàticament el decaïment del dret a participar en el mateix exercici i en els successius, per la qual cosa quedarà exclòs del procés selectiu.  
Entre l'acabament d'un exercici i el començament del següent haurà de transcórrer un termini mínim de 48 hores i un màxim de 20 dies. Es podran reduir els terminis indicats, si ho proposa el tribunal i ho accepten tots els aspirants, o si és sol·licitat per aquests unànimement. Aquesta circumstància s'haurà de fer constar en l'expedient.  
Totes les proves podran fer-se indistintament en valencià o en castellà, segons l'opció que trie l'aspirant.  
Les proves constaran d'una fase d'oposició i d'una altra de concurs.  
Fase d'oposició  
Els exercicis de la fase d'oposició seran quatre: els tres primers de caràcter obligatori i eliminatori, i el quart de caràcter obligatori i no eliminatori.  
Primer exercici: consistirà en realitzar una prova de coneixements referida als continguts del programa que consta en l'annex amb un qüestionari de 75 preguntes. Aquest examen adoptarà la forma de test, amb respostes alternatives, de les quals sols una serà correcta. El tribunal fixarà la durada de la prova, que no podrà ser inferior a 70 minuts, amb antelació suficient.  
Segon exercici: consistirà a desenvolupar per escrit durant un temps màxim de dues hores un tema que serà elegit pel tribunal entre els del programa annex a la convocatòria, al qual li ha sigut aplicada l'exempció de matèries d'acord amb el que disposa l'article 77 del Reial Decret 364/1985, de 10 de març. En l'exercici es valoraran el coneixement del tema desenvolupat, l'exposició, la redacció, l'ortografia i la claredat de les idees. Els aspirants hauran de llegir l'exercici al tribunal, que podrà fer preguntes sobre els continguts exposats.  
Tercer exercici: de caràcter pràctic, i que constarà de dos supòsits pràctics, plantejats pel tribunal, desglossats en preguntes, adreçats a avaluar la capacitat dels aspirants per a efectuar les tasques administratives relacionades amb els continguts del temari, i que l'aspirant haurà de resoldre per mitja de la redacció d'un informe, amb proposta de resolució, amb una durada màxima de 2 hores i 30 minuts. En aquesta prova s'utilitzarà la tècnica de tractament de textos com a eina informàtica que permet el tractament automatitzat de la informació, entorn Windows en programa Word. En aquest exercici es permetrà la consulta, únicament, de textos legals i de col·leccions de jurisprudència.   
Quart exercici: consistirà en la valoració pel tribunal dels coneixements de valencià dels aspirants, relacionats amb les funcions pròpies del lloc convocat i d'acord amb la normativa sobre l'ús del valencià de la Generalitat Valenciana.  
Fase de concurs  
Els mèrits al·legats es valoraran d'acord amb el següent barem:  
Antiguitat:  
Fins a un màxim de 3 punts.  
Per cada mes complet de serveis en propietat en la subescala d'auxiliars d'administració general, sense tenir en compte:  
a) Els 2 primers anys, en el cas que es tinga la titulació exigida per a la plaça;  
b) Els 10 primers anys, quan aquesta circumstància s'al·legue com a requisit, si no es posseeix la titulació exigida;  
c) Els 5 primers anys, quan aquesta circumstància s'al·legue com a requisit, amb la superació d'un curs específic de formació corresponent, si no es posseeix la titulació exigida: 0,04 punts.  
Titulació:  
Fins a un màxim de 2 punts, sense que puga computar-se més d'una titulació.  
1. Estar en possessió de la titulació universitària superior: llicenciat o doctorat, 2 punts.  
2. Estar en possessió de la titulació universitària de grau mitjà: diplomatura, 1 punt.  
Coneixement de Valencià:  
Fins a un màxim de 2 punts, sempre que s'acredite estar en possessió del pertinent certificat o homologació expedida per la Junta Qualificadora de Coneixements de Valencià, d'acord amb la següent escala:  
Coneixement de grau mitjà: 1'50.  
Coneixement de grau superior: 2.  
En el supòsit d'acreditar diversos certificats, únicament es valorarà el de major puntuació.  
Cursos de formació:  
Per la realització de cursos organitzats per entitats públiques (Diputació, Generalitat, MAP, FEMP , FVMP i el mateix Ajuntament d'Albaida), sobre matèries relacionades amb les funcions atribuïdes al lloc de treball i justificades mitjançant el certificat de l'organisme que les haja promogut: fins a un màxim de 2 punts. Tot d'acord amb la següent escala:  
- De 70 hores de duració o més: 1 punt.  
- De 50 fins a 69 hores de duració: 0'75 punts.  
- De 25 fins a 49 hores de duració: 0'50 punts.  
- De 15 fins 24 hores de duració: 0'25 punts.  
No podran ser objecte de valoració els cursos de menys de 15 hores o de duració no especificada, com tampoc aquelles activitats de naturalesa diferent als cursos, tals com jornades, taules redones, trobades, seminaris i anàlogues.  
Experiència:  
Per l'experiència acreditada pels aspirants en un lloc de treball igual o superior al que es convoca en qualsevol administració pública: 0'10 punts per mes, amb un màxim de 2 punts.  
Novena. Qualificació, valoració i publicitat  
Fase d'oposició:  
El primer exercici es qualificarà de 0 a 10 punts. Per a superar-lo caldrà obtenir un mínim de 5 punts. Les respostes errònies es valoraran negativament amb una penalització equivalent a un terç del valor de cada resposta correcta.  
El segon i tercer exercici es qualificaran de 0 a 10 punts, i per a superar-los caldrà obtenir un mínim de cinc punts en cadascun.  
El quart exercici es qualificarà de 0 a 5 punts i no tindrà caràcter eliminatori.  
La qualificació resultant d'aquests quatre exercicis serà l'obtinguda amb la suma de la puntuació de cada un.  
Per a declarar que els aspirants han superat cada exercici eliminatori, el tribunal actuarà d'acord amb l'article 26.4 de la Llei 30/1992, de 26 de novembre. El tribunal determinarà la puntuació de cada exercici per la suma de les qualificacions atorgades pels seus membres, dividida pel nombre d'aquests.   
Fase de concurs:  
En la fase de concurs, que serà prèvia a la d'oposició, el tribunal valorarà únicament els mèrits indicats en la base anterior, al·legats en la instància i acreditats mitjançant documents originals o fotocòpies degudament compulsades. Els mèrits hauran de referir-se a la data d'acabament del termini de presentació d'instàncies.  
La publicitat de les qualificacions de la fase d'oposició i el resultat de la fase de concurs es realitzarà al tauler d'anuncis de l'Ajuntament.  
El tribunal elevarà la proposta de nomenament a l'Alcaldia en favor de l'aspirant que haja superat les proves selectives.   
En els casos d'empat en les qualificacions finals el tribunal aplicarà les regles següents:  
En favor de qui obtinga la millor puntuació en la fase d'oposició.  
Si continua l'empat, la proposta s'efectuarà en favor de qui haja obtingut major puntuació en l'exercici pràctic.  
Si encara continua l'empat, es proposarà l'aspirant de major edat.  
Deu. Presentació de documentació, nomenament i presa de possessió  
En el termini de 20 dies naturals, comptadors a partir de l'endemà de la publicació de la llista d'aprovats al tauler d'anuncis de l'Ajuntament, l'aspirant proposat pel tribunal presentarà els documents acreditatius dels requisits exigits en aquestes bases per a prendre part en el concurs oposició.   
Si en el termini indicat i excepte causes de força major, no presenta la documentació o, tot i presentar-la, no compleix els requisits exigits, no podrà ser nomenat i quedaran anul·lades totes les actuacions, sense perjudici de la responsabilitat a què puga estar sotmés per falsedat en la instància.  
Una vegada l'Alcaldia haja donat l'aprovació a la proposta, l'aspirant nomenat haurà de prendre possessió en el termini d'un mes, comptador des del següent a la notificació del nomenament. Si no pren possessió en el termini indicat sense una causa justificada, perdrà els drets derivats de la superació de les proves i del subsegüent nomenament; en aquest cas, l'Alcaldia haurà de nomenar l'aspirant que, havent superat totes les proves, haja quedat en segon lloc en l'ordre de puntuació.  
En l'acte de presa de possessió l'aspirant nomenat haurà de prestar el jurament o promesa a què es refereix l'article 32.c del Text Refós de la Llei de la Funció Pública Valenciana.  
Onze. Incidències  
El tribunal està facultat per a resoldre els dubtes que s'hi presenten i prendre els acords necessaris per al bon ordre de l'oposició en tot el que no es disposen en aquestes bases.  
Dotze. Publicació de les bases i recursos  
L'acord d'aprovació d'aquestes bases es publicarà en el Butlletí Oficial de la Província i en el Diari Oficial de la Generalitat Valenciana, i així mateix, un anunci de convocatòria amb referència a la publicació de les bases en el Boletín Oficial del Estado, i regiran mentre l'Ajuntament no les modifique o les derogue.   
Contra aquestes bases i la corresponent convocatòria, actes que posen fi a la via administrativa, s'hi podrà interposar, davant la Sala Contenciosa Administrativa del Tribunal Superior de Justícia de la Comunitat Valenciana, un recurs contenciós administratiu, en el termini de dos mesos comptadors des de l'endemà de la publicació en el Butlletí Oficial de la Província de València i Diari Oficial de la Generalitat Valenciana, o qualsevol altre que estime pertinent.  
La interposició del recurs contenciós administratiu requerirà la comunicació prèvia a l'òrgan que va dictar l'acte impugnat.  
Contra les resolucions i els actes dels òrgans de selecció i els actes de tràmit d'aquests que impedisquen continuar el procediment o produïsquen indefensió, podrà interposar-se un recurs ordinari davant l'autoritat que haja nomenat el seu president, en el termini d'un mes comptador des que es van fer públics.  
ANNEX II  
Temari del concurs oposició per a cobrir una plaça de la subescala administrativa d'administració general vacant en la plantilla de funcionaris de l'Ajuntament d'Albaida, pel procediment de promoció interna  
1. La Constitució espanyola de 1978. Estructura i principis fonamentals. Drets i deures: la seua garantia i suspensió. El Tribunal Constitucional i la reforma de la Constitució. La corona.  
2. Les Corts generals. Elaboració de les lleis. Els tractats internacionals. Òrgans de control dependents de les Corts. El Govern i l'administració. Relacions entre el Govern i les Corts Generals. El poder judicial.  
3. Organització territorial de l'estat: principis generals. L'administració local. Les comunitats autònomes. Distribució de competències.   
4. L'administració de l'estat: l'organització central. El Consell de Ministres. El president del Govern. Els ministres. L'organització perifèrica. Els delegats del Govern en les comunitats autònomes.  
5. L'Estatut d'Autonomia de la Comunitat Valenciana: aprovació i reforma. L'estructura i els principis fonamentals. L'administració de la Generalitat Valenciana: principis generals i organització. Competències de la Generalitat Valenciana, especial referència al règim local.  
6. Les Corts. Composició, constitució i funcions. El president de la Generalitat: funcions. El Consell: composició, estructura i funcions. Altres institucions: el Síndic de Greuges, la Sindicatura de Comptes.  
7. El règim local espanyol: evolució històrica. L'administració local en la Constitució de 1978. El principi d'autonomia: significat i abast. Règim jurídic: especial referència a la Llei 7/1985, de 2 d'abril, Reguladora de les Bases del Règim Local.  
8. L'acte administratiu: concepte, elements i classes. Validesa i eficàcia. El silenci administratiu: concepte, naturalesa i efectes. Execució dels actes administratius.  
9. El procediment administratiu: concepte i fases. Els procediments especials. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú: novetats.  
10. Els recursos administratius: concepte i classes. La revisió d'ofici. La jurisdicció contenciosa administrativa. Actes impugnables. Idea general del procés.  
11. La potestat reglamentària de les entitats locals: òrgans titulars. Bans. Reglaments i ordenances: classes, procediment elaboració i aprovació. Límits de la potestat reglamentària local.  
12. Les entitats locals: classes i potestats. El municipi: concepte i elements. La província. Òrgans de govern i administració. Les mancomunitats. Les àrees metropolitanes. Altres entitats locals. Les competències dels municipis i províncies. La coordinació. Les competències delegades.   
13. La potestat d'autoorganització de les entitats locals. Òrgans necessaris i complementaris. L'alcalde. Els tinents d'alcalde. El Ple. La Comissió de Govern. Les comissions informatives i altres òrgans complementaris. El reglament orgànic municipal.  
14. Règim de funcionament dels òrgans de govern del municipi. Règim de sessions i de votació. Informació i participació ciutadana.  
15. Intervenció dels ens locals en l'activitat dels particulars: principis i límits. Les llicències. Potestat aplicadora de sancions.   
16. Les formes d'acció administrativa: foment, policia i serveis públics. Serveis obligatoris. Peculiaritats dels distints modes de gestió. Iniciativa pública en l'activitat econòmica. Plans provincials.  
17. Els béns de les entitats locals: la seua classificació. El règim jurídic dels béns de domini públic i dels béns patrimonials.  
18. Els contractes de l'administració local. Classificació dels contractes. Principis generals de la contractació administrativa. Formes de selecció del contractista. Drets i obligacions de les parts. Adjudicació, formalització i execució del contracte. La revisió de preus. L'extinció i resolució dels contractes.  
19. El planejament urbanístic. Execució del planejament a la Comunitat Valenciana. Llei Reguladora de l'Activitat Urbanística de la Generalitat Valenciana: novetats, classificació del sòl, règim jurídic del sòl urbà i urbanitzable. El patrimoni municipal del sòl. L'expropiació forçosa.  
20. Règim jurídic del personal al servei de l'administració pública. Plantilles. Funcionaris de carrera. Classes de funcionaris. Oferta d'ocupació pública. Selecció i provisió. El personal laboral, interí i eventual.  
21. Drets i deures del personal al servei de les entitats locals. El règim disciplinari.  
22. Les retribucions dels funcionaris i del personal laboral en l'administració local. Vacances, permisos, llicències, comissions de serveis. Sous, triennis, pagues extraordinàries, complements i altres remuneracions. El règim de la Seguretat Social dels funcionaris. L'acció protectora.  
23. Procediment administratiu en l'administració local. Particularitats dels actes dels òrgans col·legiats. Certificats. Notificacions dels actes administratius: reclamacions i recursos. L'ús oficial del valencià: la Llei d'Ús i Ensenyament del Valencià de la Generalitat.  
24. L'autonomia financera de les entitats locals. La Llei Reguladora de les Hisendes Locals: contingut i principis generals. El pressupost municipal: contingut, aprovació, execució i liquidació. Modificacions pressupostàries.   
25. El concepte d'arxiu. Funcions de l'arxiu. Classes d'arxiu. Especial consideració de l'arxiu de gestió. Criteris d'ordenació de l'arxiu.  
La qual cosa es fa pública perquè se'n prenga coneixement i als efectes d'allò que disposa la base dotze de les que regulen la convocatòria.  
Albaida, 25 d'abril de 1997.- L'alcalde-president: Joan Antoni Bodi i Quilis.